Sakpas-Sake: Belasting, volstruise en fase 8 | Netwerk24
Deur Elvira Wood 02 April 2019 07:33
Volstruisvleis bly gewild in die Europese Unie.
Die Suid-Afrikaanse Inkomstediens (SAID) het Maandag die voorlopige bedrag wat hy vir die boekjaar tot einde Maart ingesamel het, bekend gemaak.
Dit is meer as R1 000 miljard, maar was dit genoeg?
1. R57 miljard te min belasting ingesamel
Die SAID het voorlopig 'n inkomste van sowat R1 287,6 miljard in die 2018-'19-belastingjaar verklaar.
2. Kaapstad pas skedule aan vir fase 8-beurtkrag
Die Kaapstad-metro het stil-stil sy beurtkragskedule aangepas om vir fase 5- tot fase 8-beurtkrag voorsiening te maak.
Eskom het in November 'n soortgelyke aanpassing tot sy skedule gemaak.
Suid-Afrikaners was tot dusver net aan fase 4-beurtkrag onderhewing, wat beteken dat 4 000 MW se krag op 'n gegewe oomblik bespaar moet word.
3. SAID se IT-hoof 'weet nie hoekom sy tuis sit'
Die SAID se omstrede IT-hoof van "beskerm my teen jouself"-faam sit al vyf maande tuis op "diskresionêre verlof".
Mmamathe Makhekhe-Mokhuane glo dit is omdat sy die SAID in oneer gebring het in haar onderhoud op die SAUK-program Morning Live waarin sy die gewraakte stelling gemaak het, en ná haar verskyning voor die Nugent-kommissie van ondersoek na die SAID.
4. Brics-bank sluit ooreenkoms met Eskom vir lening
'n Ooreenkoms vir 'n lening van $180 miljoen is Maandag in Kaapstad tussen Eskom en die Brics-bank op dié bank se vierde jaarlikse byeenkoms onderteken.
Die bank, wat as die Nuwe Ontwikkelingsbank (NDB) bekend staan, is 'n multilaterale ontwikkelingsbank wat tussen Brasilië, Rusland, Indië, China en Suid-Afrika (die sogenaamde Brics-lande) geskep is.
5. EU laat vaar verbod op volstruisvleis uit SA
Die grootste verbruiker van Suid-Afrikaanse volstruisvleis, die Europese Unie (EU), het sy verbod op die invoer van volstruisprodukte uit Suid-Afrika opgehef.
Die EU het die verbod in 2018 ingestel omdat die nasionale departement van landbou, bosbou en visserye nie gereeld genoeg volgens EU-voorskrifte vir besmetting getoets het nie.
Die kommissie van ondersoek na gebeure by die Openbare Beleggingskorporasie hou openbare sittings in Pretoria.